En 39-årig familiefar fik et år og tre måneders fængsel for at mishandle sine fem sønner.

I ni år mishandlede en 39-årig mand fra Thisted-egnen sine fem sønner, der er mellem 6 og 15 år. Det har retten i Thisted netop fastslået og idømt manden et år og tre måneders ubetinget fængsel, oplyser TV/MIDT-VEST. Mishandlingen er blandt andet sket ved, at faderen har slået og sparket sine sønner. Familiefaderen er desuden dømt for, at have sendt sin dengang ti-årige søn ind i en brændende lade, for at hente en motorsav og en dunk benzin. Sagen kom frem i sommeren 2011, hvor den ene af sønnerne fortalte en sygplejerske, at han blev slået af sin far. Under hele retsagen har den 39-årige familiefar nægtet sig skyldig. Han har anket dommen til landsretten, oplyser TV/MIDT-VEST. /ritzau/